section_heading: Opis
paragraph_text: Župna crkva Sv. Jerolima sa župnom kućom u Kaštel Gomilici sklop je građen 1914. od pravilnih klesanaca. Crkva je jednobrodna građevina pravokutnog tlocrta s poligonalnom apsidom. Na zapadnoj strani uz prezbiterij je podignut zvonik koji se pri vrhu otvara lukovima i poligonalnom lanternom sa stožastim završetkom. Na istočnoj strani crkve, uz apsidu, izgrađena je sakristija pravokutnog tlocrta. Glavni portal ima zabat na čijem su krajevima figure sv. Jerolima i sv. Mihovila. Poviše portala je rozeta. Brod crkve se u interijeru otvara arkadama na tri bočne kapele s oltarima. Župna kuća je dvokatnica L-tlocrta. Pokrivena je dvostrešnim krovom. Pročelje je rastvoreno nizom pravokutnih prozora.